ועדת הבריאות, כנסת 24, פרוטוקול מספר 164, 2022-06-28 14:00

עידית סילמן: שלום לכולם, אנחנו שמחים לפתוח את הדיון המיוחד בנושא תקנות בריאות העם (מכשירים רפואיים מיוחדים) (תיקון), התשפ"ב-2022.

עידית סילמן: אנחנו רוצים להתקדם.

עידית סילמן: אנחנו ממש ברגעים האחרונים לפני סגירת כל הדיונים בכנסת ומעבר לשורה של הצבעות במליאה, כשעל-פניו, בסיכומים עד כה, אלא אם כן מישהו יפתיע אותנו, ותמיד יש הפתעות של הרגע האחרון בפוליטיקה, אז בסופם לאור ההסכמים בין הקואליציה והאופוזיציה יש שורה של חקיקות שבסיומן נגיע לחקיקה האחרונה בקריאה שנייה ושלישית של פיזור הכנסת מחר בערב, ככל הנראה.

עידית סילמן: לכן הדיונים כאן הם דיונים אחרונים.

עידית סילמן: אני חייבת לומר שבימים האחרונים הספקנו להכניס הרבה חקיקה וגם הרבה תקנות שמיטיבות עם הציבור.

עידית סילמן: בכלל, בכל השנה האחרונה עשינו עבודה מאוד טובה יחד עם כל חברי הוועדה המסורים שגם נמצאים פה כדי להעלות את קרנה של מערכת הבריאות גם ברמה הציבורית אבל צריך לומר שגם ברמה הפוליטית פה בכנסת ישראל.

עידית סילמן: אנחנו מאוד מברכים ושמחים על זה.

עידית סילמן: זאת ההזדמנות להודות למשרד הבריאות, לאנשי המקצוע שלו וליועצים המשפטיים שבו שהכרחנו אותם להגיע לפה חדשים לבקרים לאורך השבוע, דבר שהם לא היו רגילים אליו בעבר, בטח לא בתדירות הגבוהה הזאת, וזה לא פשוט.

עידית סילמן: אני רוצה להודות לכם על המענה המקצועי, הנעים, הטוב וכמובן על שיתוף הפעולה הרחב עם המשרד.

עידית סילמן: בהמשך נעלה בזום גם את שר הבריאות.

עידית סילמן: אנחנו רוצים להגיע לשלבי הסיום של תקנות המכשירים הרפואיים.

עידית סילמן: נמצאים איתנו חברי הכנסת: חברת הכנסת טטיאנה שהייתה חברה מן המניין בוועדה, גם אלינה ברדץ' יאלוב, גם חבר הכנסת עלי סלאלחה.

עידית סילמן: נמצא פה גם חבר הכנסת אופיר כץ שאמנם לאור קואליציה-אופוזיציה פה בבניין בשנה האחרונה הם לא נטלו חלק רשמי בוועדות אבל הוא היה שותף מן המניין בוועדה לאורך כל הדיונים שבה, ועל כך תודה רבה.

עידית סילמן: מישהו רוצה לדבר ולומר משהו?

עידית סילמן: אסנת, את רוצה לומר משהו?

אסנת לוקסנבורג: אנחנו פה לכל הבהרה ושאלה.

עידית סילמן: אוקיי.

עידית סילמן: נתחיל בהקראה.

יעל סלנט: טיוטת תקנות בריאות העם (מכשירים רפואיים מיוחדים) (תיקון), התשפ"ב–2022 תקנה 3 עניינה אמות מידה למתן רישיונות.

יעל סלנט: אולי אתם רוצים להסביר את אמת המידה הזאת?

יעל סלנט: מהי ניצולת?

יעל סלנט: האם ניצולת זה גם ציבורי וגם פרטי?

יעל סלנט: ביחס למה הניצולת גבוהה?

אסנת לוקסנבורג: כמובן, כבר היום יש בתקנות הנושא של חלוקת המכשירים והפריסה שלהם ונגישות ואמות מידה אחרות שבאות לתת לזה מענה.

אסנת לוקסנבורג: יחד עם זאת ראינו שקיימת חשיבות בוועדה לנושא של מתן יותר עדיפות גם לפריפריה וגם למקומות שבהם יש פחות מכשירים.

אסנת לוקסנבורג: לכן בעצה אחת עם משרד האוצר חשבנו שיש מקום להוסיף עוד סעיף ולהדגיש שניתן עדיפות שבהם כמות המכשירים לנפש היא נמוכה יותר.

אסנת לוקסנבורג: כמובן, אנחנו מדברים על מצבים שבאותו מחוז יש מכשירים פעילים ולא סיטואציה שיש מכשירים שעומדים ריקים ואף אחד לא משתמש בהם.

אסנת לוקסנבורג: אבל הכוונה הייתה במפורש לתת פה דגש על פריפריה ולתת מענה חזק יותר עם אמירה ברורה יותר בהקשרים האלה.

יעל סלנט: הניצולת היא גם ציבורית וגם פרטית?

אסנת לוקסנבורג: הדגש שלנו הוא על ניצולת שהיא מתוך פעילות המכשיר שתהיה בעיקר ציבורית.

אסנת לוקסנבורג: גם פה שמענו את הוועדה לאורך הפגישות הקודמות ואת החשיבות שהם רואים בנושא הציבורי ושלא יקרה מצב שבדיקות פרטיות ילכו על חשבון זמן בדיקה של גורמים ציבוריים.

אסנת לוקסנבורג: לכן הדגש פה הוא לתת מענה, ואחר כך אנחנו מדברים על הנושא של המימון הציבורי ושל החשיבות של הבדיקות ברמה הציבורית ולא ברמה הפרטית.

יעל סלנט: מה הכוונה לניצולת גבוהה?

יעל סלנט: לעומת מה היא גבוהה?

אסנת לוקסנבורג: הכוונה של ניצולת היא האם המכשיר עובד.

אסנת לוקסנבורג: הראיתי בדיון הקודם מספר שעות מכלל שעות הפעילות שלו, האם הוא מבצע מספר בדיקות סביר ביחס למה שקיים היום – כל המונחים האלה נופלים תחת הניצולת.

עידית סילמן: עוד מעט נגיע לתיקון התוספות בפערים.

עידית סילמן: אנחנו רוצים להגיש בפניכם את הפערים שלאור קנה המידה שנתתם ראינו שיש חסרים מראש.

יעל סלנט: וגם לחדד: אלה דברים שעלו במהלך הדיונים אבל ההסתכלות היא על מחוז, ומחוז זה משהו מאוד גדול.

יעל סלנט: אם מסתכלים על הדרום מערד ועד אילת זה מחוז.

יעל סלנט: זאת לא הסתכלות על נפות.

יעל סלנט: אז כשאומרים ניצולת במחוז יכול להיות שהניצולת תהיה גבוהה אבל מחוז זה מחוז.

אסנת לוקסנבורג: לכן נכנסות אמות מידה נוספות.

אסנת לוקסנבורג: גם פה בדיונים הקודמים ראינו שבמחוזות שראינו שיש אזורים גיאוגרפיים מאוד משמעותיים ניתחנו לפי נפות.

אסנת לוקסנבורג: גם הכוונה שלנו היא בהסתכלות של חלוקת המכשירים מעבר לדגש של ההסתכלות על הפריפריה גם להסתכל ברמת הנפות ולראות את הנגישות של האנשים.

אסנת לוקסנבורג: זה פשוט מתוסף לדברים שכבר קיימים היום.

יעל סלנט: אז לא יהיה יותר נכון לקבוע באמת המידה הזאת הסתכלות על פי נפות ולא על-פי מחוזות?

אסנת לוקסנבורג: לא תמיד בנפות יש כלל הדברים.

אסנת לוקסנבורג: זה נותן דגש נוסף ומצטרף לעוד דברים, זאת הכוונה.

אסנת לוקסנבורג: הראינו את הניתוחים שלנו גם ברמה של הנפות.

אסנת לוקסנבורג: אני חושבת שנעשה את העבודה בצורה שתשביע את רצונכם גם בהקשר הזה.

עלי סלאלחה: ציבוריים הכוונה היא גם לקופות חולים?

אסנת לוקסנבורג: לא.

אסנת לוקסנבורג: הכוונה היא לאזורים גיאוגרפיים – מחוזות שבהם גודל המחוז הוא יחסית גדול, לחלק את זה ולהסתכל על זה בצורה נגישה יותר מבחינה גאוגרפית, ולכן נפות.

אסנת לוקסנבורג: לכן אם מסתכלים על אזור הצפון יש נפת צפת, נפת עכו ונפת הכינרת ופורייה ויש נפות אחרות, ולא להסתכל על המחוז כמחוז אלא גם על הנגישות של האנשים בתוך אותו מחוז שלפעמים זמן הנסיעה גדול יותר אף על פי שזה נמצא באותו מחוז.

אופיר כץ: אסנת, נכון שאתם רושמים לתת דגש.

אופיר כץ: אני ואת פה כבר שלוש שנים בוויכוחים – אני מהצד שאני רואה את הדברים לטובת הפריפריה, ואת מציגה את המגבלות של משרד הבריאות.

אופיר כץ: אבל גם במצב הקיים כמו שהחוק כתוב היום ובתקנות שהיו, גם כשהיה רשום לתת דגש ולסייע, בסופו של דבר בפריפריה נתקעים עם פחות מכשירים ויותר תורים, ואני לא אחזור על מה שאני כל הזמן אומר לגבי תושבי הפריפריה.

אופיר כץ: גם פה, לפי החלוקה שאתם עשיתם, של 161,000 ל-MRI, יש חוסר של שניים בצפון וחוסר של שלושה מכשירים בדרום.

אופיר כץ: למה לא לרשום את זה?

אופיר כץ: למה לא להבטיח לנו פה עכשיו בוועדה?

אופיר כץ: זה לא לתת דגש – זה לצמצם את הפער שקיים היום לפי החלוקה שלכם.

אופיר כץ: זאת אומרת שכשאת אומרת "לתת דגש" זה לא שאתם עושים משהו מעבר.

אופיר כץ: יש לנו היום פער של חמישה מכשירים בצפון ובדרום.

אופיר כץ: אני לא יודע מה הסיבה, וזה לא תקין שאתם לא אומרים לנו מהי הרשימה לאן זה יילך לפני שאנחנו מאשרים אלא רק אחרי כן.

אופיר כץ: מצד שני אנחנו גם רוצים שתוכלו לעבוד ולשווק את זה כדי שיהיו יותר מכשירים.

אופיר כץ: אנחנו בסיטואציה לא נעימה פה.

אופיר כץ: אבל יחד עם זאת אנחנו רוצים ביטחון שאתם מצמצמים את הפער הזה, שחמישה מכשירים הולכים לצפון ולדרום לפי התקנות שאתם קבעתם – 161,000.

אסנת לוקסנבורג: אני לא יכולה להגיד כרגע מהי החלוקה המדויקת; אבל אני כן יכולה להגיד שאנחנו כן שמים דגש על הדרום בחלוקת המכשירים עכשיו.

אסנת לוקסנבורג: ראינו ששם יש פערים מאוד גדולים וגם ראינו את האזורים הגיאוגרפיים המורכבים שיש.

אסנת לוקסנבורג: דובר על אילת, דובר על אזור באר שבע וסביבתה, דובר על הדרום – אשדוד ואשקלון ומקומות כאלה.

אסנת לוקסנבורג: באזור הצפון יש מקומות מסוימים ומכשירים מסוימים שחסרים יותר, ויש מקומות שיש בהם פחות חסרים.

אסנת לוקסנבורג: אם שמת לב בתיקון – שמענו פה את הוועדה היטב בנושא של תא לחץ - -

אופיר כץ: לא, אני מדבר על MRI.

אסנת לוקסנבורג: לגבי MRI אנחנו צריכים לראות כי נושא הנגישות הוא אחד מתוך כמה וכמה קריטריונים.

אסנת לוקסנבורג: אני אתן לך דוגמה: אחד הקריטריונים הוא מכשיר MRI שיוכל לשמש לתפקוד תקין של בית חולים כללי על כל המשמעויות של זה.

אסנת לוקסנבורג: יש לנו בתי חולים שאין להם מכשירי MRI.

אסנת לוקסנבורג: יש להם ניידת שמגיעה פעם בכמה זמן.

אסנת לוקסנבורג: זה אחד השיקולים שאנחנו רוצים לקחת בחשבון; נושא של תורים שאתם העליתם פה – אנחנו עשינו עבודה וחיפשנו.

אסנת לוקסנבורג: לפעמים דווקא באזורים כמו בית שמש ומודיעין יש תורים מאוד גדולים למרות שהם לא נמצאים בפריפריה.

אופיר כץ: בסדר, אז בתל-אביב אני רואה עודף של שלושה מכשירים, לפי החלוקה שלכם.

אסנת לוקסנבורג: אבל אלה דברים היסטוריים - -

אופיר כץ: מה זה "דברים היסטוריים"?

אופיר כץ: זאת המציאות, לא דברים היסטוריים.

אסנת לוקסנבורג: אני מתכוונת שהמכשירים קיימים, הם שם, אתה לא לוקח אותם.

אופיר כץ: אל תיקחו, בסדר גמור, אין בעיה.

אופיר כץ: תוסיפו למקום שחסר בו.

עידית סילמן: בסוף יש תשעה מכשירי MRI.

עידית סילמן: אלה המכשירים שהיו אמורים להיות, וישבנו בהרבה דיוני ועדה על נושא של תקנות מכשירים.

עידית סילמן: היו אמורים להגיע פחות מכשירי MRI ומעצם העובדה שהבאנו גם בחוק ההסדרים ובתקציב שני מכשירים לקופות החולים ולקהילה ועיגנו את זה אז, ונלחמנו כאן על אריאל שכבר אמרנו וגם יודעים את זה, כי זה גם אוניברסיטה וגם בית-חולים שנבנה שם.

עידית סילמן: אז נוספו עוד מכשירים לעניין הזה, והגענו לתשעה מכשירים בסך הכול.

עידית סילמן: יש כאן תוספת של מכשירים שגם הוועדה נלחמה עליהם, וזה יפה.

עידית סילמן: התוספת הזאת היא משמעותית.

עידית סילמן: בסופו של דבר רואים שלקחתם בחשבון גם מתוך העבודה שעשיתם והצגתם בוועדה את כל החלוקה פר-שעות, פר-נפות ופר-אזורים.

עידית סילמן: זאת אומרת זה לא שלא נעשתה על-ידיכם עבודה.

עידית סילמן: הדבר היחיד שאנחנו אומרים הוא שבחלוקה של 1:160,000 יש עדיין פערים פר כמה שיש בדרום ובצפון.

עידית סילמן: לכן בחלוקה של תשעת המכשירים האלה, גם אם יש מכשירים שהולכים לקופת חולים מסוימת, אולי צריך לעגן את זה ולומר לקופת החולים שהפערים שאנחנו צריכים הם שבסוף עם כל בתי החולים ועם כל הפרטי, שזה כן יסתדר כך שזה יכסה את הפער של שניים שקיים היום בדרום.

עידית סילמן: ממה שאנחנו רואים עכשיו ככל הנראה זה יקרה.

עידית סילמן: עכשיו בדרום חסרים שלושה ויש שניים שיגיעו לשם.

עידית סילמן: אנחנו לא יודעים לאן ילכו השאר.

אסנת לוקסנבורג: אנחנו נצמצם את הפערים.

אסנת לוקסנבורג: יש מחויבות של המשרד לצמצם את הפערים.

אסנת לוקסנבורג: להגיד לכם שנגיע למצב שזה באופן מלא?

אסנת לוקסנבורג: אני לא יודעת להגיד.

אופיר כץ: מה זה מלא?

אופיר כץ: זה שני מכשירים לצפון.

אסנת לוקסנבורג: יכול להיות שכן.

אסנת לוקסנבורג: הכוונה היא לתת מענה לפריפריה.

אסנת לוקסנבורג: גם בפעם הקודמת שניתנו מכשירי MRI הרבה מהם ניתנו לבתי חולים בצפון.

אופיר כץ: לא מספיק.

אסנת לוקסנבורג: אני לא אמרתי שמספיק.

אופיר כץ: עובדה שיש פער.

אופיר כץ: עובדה שיש מחוזות במרכז שהם בעודף, ובצפון ובדרום בחסר.

אופיר כץ: גם כשאתם מקבלים מכשירים את לא יכולה להגיד שתדביקו את הפער הזה.

אופיר כץ: למה?

אסנת לוקסנבורג: אנחנו נעשה כל מאמץ אפשרי כדי לצמצם את הפערים ולגרום שלא יהיו פערים במכשירי MRI בין הפריפריה לבין אזורים אחרים בארץ.

אופיר כץ: אז לא יהיו שניים לצפון ושלושה לדרום, זה מה שאת אומרת.

אסנת לוקסנבורג: יכול להיות שכן.

אסנת לוקסנבורג: אני לא יודעת כרגע להתחייב לזה.

אופיר כץ: איזה ביטחון יש לנו שזה יקרה?

אסנת לוקסנבורג: אני יכולה להגיד שאנחנו שמים דגש על צמצום פערים מול הפריפריה.

אסנת לוקסנבורג: יופנו מכשירים לשם בצורה משמעותית.

עידית סילמן: התיקון לתוספת ב-2(3), בפרט 3(א), בטור שיעור המכשירים לנפש, במקום 1:189,000 יבוא 1:161,000.

עידית סילמן: בתיקון שאתם מביאים 1:161,000 אומר שבסוף במדינת ישראל צריך עוד שני מכשירי MRI לצפון ושלושה מכשירי MRI לדרום.

עידית סילמן: בתוך תשעת המכשירים האלה לא תהיה ברירה אלא לעמוד בתקנות האלה בצורה כזאת או אחרת.

אסנת לוקסנבורג: אנחנו נעשה כל מאמץ שיהיה ככה.

עידית סילמן: אני אומרת שוב גם לפרוטוקול: בסופו של דבר בחלוקה של המכשירים אנחנו נהיה במעקב.

עידית סילמן: אנחנו לא צריכים להיות בדיונים הפנימייים שלכם כדי לוודא שבסוף אנחנו לא אומרים משהו שהוא חותמת גומי ולא מתקיים בסוף.

עידית סילמן: אתם תקננתם את 1:161,000, לא אני; אתם הבאתם את זה כתיקון.

עידית סילמן: מכשירי CT חסרים שלושה מכשירים לצפון ואחד לדרום.

עידית סילמן: אני לא חושבת שביחס לכל מה שניתן אי אפשר לתקנן את זה בצורה הזאת.

עידית סילמן: רק מדגישים את זה לפרוטוקול.

אסנת לוקסנבורג: לכן אמרתי שזה גם תלוי בסוג המכשיר.

עידית סילמן: אני יודעת שלא סיימתם לחלק הכול.

עידית סילמן: אני שוב אומרת לפרוטוקול הוועדה שאנחנו נותנים את מספר המכשירים ולא את החלוקה הפיזית שלהם; למרות שאנחנו יודעים שזה גם מחולק בין בתי חולים, קהילה וכדומה.

עידית סילמן: יש מקומות שקבענו כעוגנים בהסכם שלנו מול המשרד.

עידית סילמן: בסיכום נגיד את כל הדברים.

יעל סלנט: אני אקריא את אמת המידה הנוספת פה בתקנות: נציין ששתי אמות המידה שנוספו פה הן בנוסף לאמות מידה שקיימות כבר היום בתקנות, למשל דובר פה על נגישות הציבור למכשיר המיוחד, השפעה על בריאות הציבור של השינוי הצפוי בתדירות הטיפולים או הבדיקות, בטיחות המכשיר המיוחד ויעילותו – יש כאן עוד אמות מידה בתקנות שהן לא נוספות, אלא היו שם קודם, ואלה מצטרפות אליהן.

יעל סלנט: נתחיל עם הפסקה הזאת לגבי ה-CT ותסבירו.

יעל סלנט: תסבירו, בבקשה.

אור אלדר: אני מהלשכה המשפטית של משרד הבריאות – פרט 1(א), כפי שהציגה יעל, עוסק במכשירי CT לשימוש כללי.

אור אלדר: אנחנו, קודם כול, מבטלים את התנאי שמכשיר כזה יוצב רק בבית חולים כללי שיש בו חדר מיון.

אור אלדר: המשמעות של זה היא שניתן להציב אותו גם בקהילה.

אור אלדר: אסנת, את רוצה להוסיף?

אסנת לוקסנבורג: כן.

אסנת לוקסנבורג: אפשר יהיה להציב אותו בפריסה גדולה יותר גם בקהילה, גם במרפאות גדולות ובאזורים שחסרים כרגע מכשירים; ולא צריכים להיות תלויים רק בקיומו של בית חולים באותו אזור.

אסנת לוקסנבורג: זה גם נותן מענה לסגירת פערים, במיוחד באזורים בפריפריה שאין בהם בית חולים בכל אזור.

יעל סלנט: פרט 1(ב) מתייחס ל-CT לשימוש דנטלי, והוא יימחק.

יעל סלנט: וגם רישיון לציוד רפואי יידרש.

אסנת לוקסנבורג: כמובן.

אסנת לוקסנבורג: וכמובן, גם רישיון של ציוד רפואי.

אסנת לוקסנבורג: תודה שהזכרת לנו את זה.

אסנת לוקסנבורג: כל הכללים ומה שקיים היום ימשיך להתקיים, והדרישות ימשיכו.

אסנת לוקסנבורג: הדבר היחיד שלו הוא נושא רישיון נוסף של מכשיר מיוחד.

יעל סלנט: פרט 3(א) מתייחס ל-MRI.

אסנת לוקסנבורג: נכון, אנחנו בעצם מבטאים בשינוי השיעור לנפש את התוספת של אותם תשעה מכשירים שעליהם סוכם.

יעל סלנט: אוקיי.

יעל סלנט: פרט 11 מתייחס לתאי לחץ.

יעל סלנט: גם זה נדון ארוכות בדיונים.

יעל סלנט: ב-(ב) משרד הבריאות ביקש תוספת לפסקה.

יעל סלנט: 2 תאי הלחץ הם בנוסף לתאים שדוברו כאן.

יעל סלנט: במהלך הדיונים שאלנו איפה נכנס מחוז ירושלים.

יעל סלנט: בכל יתר המקומות הוא בנפרד אז תחת איזה מחוז הוא אמור להיכנס ולמה הוא לא בנפרד?

אור אלדר: מחוז ירושלים נכלל במחוז דרום והסברנו שמסיבות היסטוריות שכך זה הוגדר בתקנות בעבר הותרנו את זה כפי שזה כתוב.

יעל סלנט: אולי תסבירו גם בנוגע לתוספת?

אסנת לוקסנבורג: אנחנו פשוט הקשבנו היטב למה שנאמר פה בוועדה בקשר לנושא תאי הלחץ באזור הצפון והקושי של האוכלוסייה באזור הצפון להגיע בנגישות גבוהה לטיפולים בתאי לחץ.

אסנת לוקסנבורג: לכן באזור הצפון למרות שלא יהיו 900 מיטות וזה לא יהיה מרכז על אנחנו נרצה לאשר מכשיר שישרת את תושבי הצפון.

עידית סילמן: אמרנו שכאשר מאשרים מינימום 900 מיטות זה אומר שזה מרכז על.

עידית סילמן: מרכזי על אין בפריפריה הצפונית, ולכן רצינו לאפשר תאי לחץ גם במקומות מרוחקים יותר, בעיקר בצפון.

עידית סילמן: לכן תא הלחץ הזה יופנה לצפון.

עידית סילמן: זה המקום להודות על תשומת הלב לדגשים שלנו בוועדה.

עידית סילמן: זה בהחלט הישג משמעותי שתא לחץ אחד יהיה גם בבתי חולים פריפריאליים.

קריאה: זה צודק.

יעל סלנט: חוץ מהרישיון לתא הלחץ עצמו גם נדרש רישיון להפעלת היחידה, נכון?

אסנת לוקסנבורג: נכון.

אסנת לוקסנבורג: זאת יחידה שמוגדרת כיחידה היפר-בארית.

אסנת לוקסנבורג: זאת רפואה שזה תחום ההתמחות שלה ולכן היא מוגדרת במסגרת רישיון בית החולים כתחום עיסוק שבית החולים מתמחה בו.

יעל סלנט: הוועדה קיבלה הערה מבית החולים שערי צדק בנוגע לשלוחות.

יעל סלנט: כשאתם סופרים את המיטות איך נעשית הספירה של המיטות?

אסנת לוקסנבורג: אם זה בית חולים אינטגרלי ומופיע כמרכז משולב אחד הוא נספר יחד.

אסנת לוקסנבורג: אם מדובר על בתי חולים שיש להם הסכמים כאלה ואחרים זה, כמובן, לא אותו בית חולים.

יעל סלנט: פרט 12 מתייחס למערכת רובוטית לביצוע ניתוחים בשלט רחוק.

יעל סלנט: זה שינוי לעומת הנוסח שהוגש במקור לוועדה.

יעל סלנט: מקור שני המכשירים נוספו תחת התנאי של בית חולים כללי שיש בו 900 מיטות או יותר.

יעל סלנט: בעצם משרד הבריאות ביקש להוסיף את שני המכשירים הנוספים תחת ההוראה שהמנהל רשאי לאשר במקום שני מכשירים, ארבעה מכשירים בבתי חולים כלליים שהיקף המיטות בהם נמוך מ-900.

יעל סלנט: זאת אומרת השניים הנוספים - -

אסנת לוקסנבורג: נכון.

אסנת לוקסנבורג: ללכת לבתי חולים שהם לא מרכזי על, אלא דווקא לבתי חולים בינוניים ובתי חולים קטנים שיוכלו ליהנות מהרובוטים, ולא רק מרכזי העל.

אסנת לוקסנבורג: לכן ביקשנו להעביר את התוספת של שני המכשירים – במקום שיהיו עוד מכשירים למרכזי העל, לבתי חולים אחרים.

אופיר כץ: אחד מהם זה נהריה, נכון?

אסנת לוקסנבורג: אתה רוצה לסבך אותי?

אסנת לוקסנבורג: אתה כל הזמן שואל אותי ואני לא יכולה לענות לך, ואתה יודע שאסור לי.

אופיר כץ: אני רוצה תשובות.

עידית סילמן: עקרונית הוא יכול כי אנחנו יכולים להגיד שזה לנהרייה כי כבר אישרנו את זה פה בוועדה.

עידית סילמן: כשיבואו הרובוטים לאישור במשרד אז ילבינו אותו, ישחירו אותו – איך אומרים?

עידית סילמן: מה המילה המדויקת?

אופיר כץ: ילבינו, ילבינו.

עלי סלאלחה: למה זה לא יהיה לזיו, למשל?

יוליה מלינובסקי: שלא יהיה פה חשש למשהו אסור.

אופיר כץ: מה זה "משהו אסור"?

עידית סילמן: מה זאת אומרת?

עידית סילמן: מה זה "משהו אסור"?

יוליה מלינובסקי: הוועדה יכולה להמליץ שזה יהיה לנהריה.

אופיר כץ: לא, נהריה כבר קיבלו.

עידית סילמן: נהריה כבר קיבלו.

עידית סילמן: יש עניין לתת את האישור למי שכבר קיבל, האישור הוא בדיעבד.

יוליה מלינובסקי: הוועדה יכולה להגיד שזה מה שהיא חושבת לנכון.

אסנת לוקסנבורג: הוועדה קיימה פה דיון שלם, וזאת הייתה הבקשה של הוועדה.

אסנת לוקסנבורג: המשרד קשוב לבקשות המשרד, כמו שראיתם.

אסנת לוקסנבורג: מעבר לזה אני לא יכולה להגיד.

יוליה מלינובסקי: - - -

עידית סילמן: לא.

עידית סילמן: אבל ברוכה הבאה לוועדה.

עידית סילמן: זה טוב שדווקא לתקנות המכשירים הסופיות את מופיעה פה לראשונה.

עידית סילמן: ברוכה הנמצאת.

יוליה מלינובסקי: הייתי עסוקה בדברים אחרים.

עידית סילמן: בסדר.

עידית סילמן: אני מקווה שהדברים האחרים העלו ברכה תחת ידייך.

עלי סלאלחה: אני מקווה שבית חולים "זיו" שמשרת ציבור גדול כל כך מרמת הגולן, בית ג'ן וכל האזור הזה דרומה עד חיפה לא יצטרך לנוע דרומה לחיפה בפקקים.

עלי סלאלחה: יש מקום לתת לבית חולים "זיו" מכשיר כזה שישרת את הציבור הזה.

עידית סילמן: עוד הערה?

עידית סילמן: לא.

אופיר כץ: אפשר על ה-CT?

עידית סילמן: בטח.

אופיר כץ: גם על ה-CT – אותו מצב - -

אסנת לוקסנבורג: אותו מצב של צמצום פערים, וזה יותר קל ב-CT.

אופיר כץ: בדיוק.

אופיר כץ: לפי החלוקה שלכם של 103,000 בצפון יש מחסור של שלושה מכשירי CT ובדרום במחסור של אחד.

אסנת לוקסנבורג: חבר הכנסת כץ, פה קל לנו יותר להגיד שאנחנו מאמינים שנגיע לצמצום פערים.

אופיר כץ: שפה נהיה על אפס.

אסנת לוקסנבורג: אנחנו נעשה כל מאמץ שכן.

אופיר כץ: אמרת שפה יותר קל לכם.

עידית סילמן: יש יותר מכשירי CT, ואז החלוקה - -

אסנת לוקסנבורג: בזה יש יותר גמישות.

אסנת לוקסנבורג: אפשר לשים את זה במקומות שהם לא בית חולים.

אסנת לוקסנבורג: הראינו לכם שגם עשינו שינויים בשביל להקל על מקומות שאין להם בתי חולים קרובים מאוד כדי להגדיל זמינות.

עידית סילמן: וכבר אנחנו רואים שלפי החלוקה הנראית לעין זה אמור להיות כזה.

עידית סילמן: כפי שציינו המשרד יהיה איתנו בקשר ובדין ודברים.

עידית סילמן: הוא לא נעלם.

עלי סלאלחה: בקשר ל-MRI יש מקום לתת גם לגופים אחרים, חוץ מבתי חולים ממשלתיים.

עלי סלאלחה: לדוגמה עשיתי ביקור ב-MRI בקריות, ויש להם גם ניידות שהם יכולים לנייד לכל מיני מקומות בצפון שרחוקים מהמרכז שיכולים לתת שירות מצוין.

עלי סלאלחה: לדוגמה בכרמיאל שהיא מרכז הגליל צריך 46 יום כדי לקבל תור.

עלי סלאלחה: אז למה לחכות 46 יום כשאפשר לקצר את התורים האלה לאנשים שזקוקים לזה על-ידי מתן עוד ניידת למרכז הזה?

עלי סלאלחה: בכך ניתן מענה לציבור מרוחק כי מגיע לו.

אסנת לוקסנבורג: אני אציין שחלק מהמכשירים הולכים לקופות חולים מתוך רצון לתת מענה בקהילה.

אסנת לוקסנבורג: הרעיון הוא שעל כל מכשיר שמיתוסף אנחנו עושים הערכה לגבי הזמן.

אסנת לוקסנבורג: היום יש מספר ניידות שעובדות, והן מחולקות במקומות.

אסנת לוקסנבורג: ברגע שאנחנו מוסיפים את המכשירים החדשים אנחנו עושים הערכה מחדש איפה נדרשת זמינות גבוהה יותר.

אסנת לוקסנבורג: ויש לנו אפשרות להפנות את אותה ניידת שתהיה יותר ימים במקומות שבהם נדרש או שיש בהם תורים גדולים יותר.

אסנת לוקסנבורג: הכוונה שלנו היא לעבוד צמוד עם הניידות ולהשתמש בהם בתור כלי שאיתו אפשר יהיה לצמצם תורים.

אסנת לוקסנבורג: זאת אומרת אם נראה שאחרי שנה מסוימת נוצר איזשהו צורך מכיוון שעיר מסוימת גדלה, נוספו שכונות חדשות ופתאום יש יישוב חדש שמוסיף עומד, ושם פתאום מתחיל להיווצר תור נוכל דרך הגמישות של הניידת להעביר אותה יותר למקומות שיש בהם תורים על חשבון שבהם התורים יהיו פחות גדולים.

אסנת לוקסנבורג: אני רוצה לומר עוד משהו – וזה גם השיח שלנו עם משרד האוצר – אנחנו לא רואים בתוספת התקנות הזאת את השלב האחרון.

אסנת לוקסנבורג: זה היה שיח בין שני המשרדים.

אסנת לוקסנבורג: אמרנו – נעשה את קפיצת המדרגה.

אסנת לוקסנבורג: במהלך השנה הזאת אנחנו ממשיכים לעבוד על דברים נוספים.

אסנת לוקסנבורג: עלו פה דברים בוועדה שגם עליהם אנחנו עובדים: גם על נושא הרובוטיקה, גם על PET.CT - -

עידית סילמן: ואני מקווה שבכל ממשלה עתידית, אם אנחנו הולכים לבחירות, או בממשלה קרובה שמשתנה או בכל דבר אחר כאן, יוכנסו בהסכמים קואליציוניים או הסכמים אחרים כל מה שמותר – תקנות מכשירים – שזה יהיה במיקוד של ראשי המשרד הבאים וגם ראשי הוועדה שיהיו כאן

עידית סילמן: כדי שנוכל לאפשר את זה בצורה הכי טובה.

עידית סילמן: צריך לומר שזה מאבק עיקש שצריך להיות בעיניהם של אנשי הבריאות.

עידית סילמן: אגב, חבר הכנסת עלי סלאלחה, אני שמחה להגיד שהודות העבודה הטובה שלך גם פה בוועדה הצעת חוק הפרמדיקים שלך ושלי עולה היום למליאה בקריאה ראשונה.

עידית סילמן: זאת הסדרת מקצוע סופר-חשוב.

עידית סילמן: הסדרנו כאן הרבה מקצועות, הייתם שותפים – גם טטיאנה – לזה לאורך כל העשייה בוועדה, אז עכשיו קיבלתי עדכון שזה עולה.

עידית סילמן: אז ברכות גם על זה.

עלי סלאלחה: הכול לטובת הציבור שלנו.

עידית סילמן: יפה.

עידית סילמן: אסנת, עוד משהו שרציתם לומר?

אסנת לוקסנבורג: רציתי רק לומר שמבחינתנו ברגע שיהיה אישור הוועדה נתחיל ביישום מידי ובתכנון של השלב הבא בעבודה מול האוצר של הסבב הבא של המכשירים המיוחדים.

עידית סילמן: אני רק אומר כמה דברים לפני שאנחנו עוברים למי שביקש לעלות בזום.

עידית סילמן: לגבי הרובוטים אנחנו ציינו בעבודה מול משרד הבריאות שמשרד הבריאות חשב כמו שחברי הוועדה חשבו וכמו הגורמים המקצועיים שניתן לפתוח את הרובוטים בכלל ולא לשים אותם תחת תיקנון.

עידית סילמן: לכן הוחלט שתוך שלושה חודשים מגיעים לעבודה מסודרת יחד עם הבריאות מול האוצר כדי לראות מה עושים עם הרובוטים הניתוחיים בעתיד.

עידית סילמן: כי הרובוטים הוא דבר שמשתכלל וצריך להוציא אותו מתקנות המכשירים בכלל ולאפשר אותו.

עידית סילמן: לכן מנכ"ל המשרד פרופ' נחמן אש ישב כאן והבטיח והייתה אמירה שאני חוזרת עליה לפרוטוקול שלגבי הרובוטים הניתוחיים תיעשה עבודה עד שלושה חודשים שתובא לוועדת הבריאות עם מסקנות מה עושים עם זה ואיך פותחים את זה ובאיזה אופן - האם מרימים את העלויות הגדולות יותר לכיוון השב"ן ?

עידית סילמן: איך עושים את זה?

עידית סילמן: מה המחשבה?

עידית סילמן: כדי שהמתמחים בישראל ואופן הניתוח בישראל יהיה טוב ומיטיב עם החולים.

עידית סילמן: לגבי תאי חמצן – לגבי כל האטמוספרה ששונתה נאמר שמשרד הבריאות יעשה מאמץ ויישב עם הגורמים הנוספים שהגיעו לכאן לוועדה ודיברו על איזשהו שולחן עגול כדי לראות מה אפשר לעשות, האם ניתן לעשות או שלא ניתן לעשות.

עידית סילמן: אבל שיהיה איזשהו שיח בעניין הזה של התיקנון שאתם הוצאתם במשרד הבריאות כ-Iso שלכם לעניין הזה שהוא גם, כנראה, התקן העולמי בתחום הזה של החמצן.

עידית סילמן: הצגתם את זה פה בתקנות לראשונה אז אנחנו מבקשים לעשות את זה.

עידית סילמן: יש לכם הערה על הדברים האלה עד כה?

אסנת לוקסנבורג: לא.

עידית סילמן: הדבר האחרון לגבי ה-CT הדנטלי – ציינו שבסופו של דבר אנחנו רוצים לקבל אישור.

עידית סילמן: דיברנו על התהליך שצריך לעשות.

עידית סילמן: הסברנו לאנשי ה-CT הדנטלי שיש כאן רק הגבלה שיורדת ולא שינויים באישור.

עידית סילמן: זה כבר הוביל לשיח על אופן ההליך, איך הוא נעשה.

עידית סילמן: אמרנו שגם יחד איתם תשבו על התהליך הזה, תבנו תרשים זרימה מה צריך לעשות ותגדירו הליך רישום מסודר.

שימי אסולין: עידית, סליחה, אני שימי אסולין ממכון "דנט-אור".

שימי אסולין: אתמול ישבנו אחרי הוועדה עם פרופ' אש ששמע את טענותינו.

שימי אסולין: הוא ביקש שאנחנו, נציגי המכונים, יחד עם נציגי משרד הבריאות נקבע איתו פגישה.

שימי אסולין: אבל הוא ביקש שנשב איתו.

שימי אסולין: הוא רוצה לשמוע את הטענות שלנו.

שימי אסולין: הוא החליט שיש על מה לדבר ואנחנו נשב יחד עם נציגי משרד הבריאות ונגיע להבנות.

עידית סילמן: אז אנחנו חוזרים על זה כאן לפרוטוקול.

שימי אסולין: חשוב שד"ר לוקסנבורג תשמע את זה כי היא לא הייתה אתמול בוועדה.

עידית סילמן: כל מה שנעשה בוועדות – ואני אומרת את זה בצורה אמיתית ושקופה – עובר אחר כך לנציגי משרד הבריאות.

עידית סילמן: השותפים במשרד הבריאות, העובדים בפועל הלכה למעשה, מי שנמצא שם שאחראים על התחומים השונים במשרד עובדים איתנו באופן צמוד.

עידית סילמן: לא הייתה פעם אחת שפנינו אליהם ולא נענינו.

עידית סילמן: גם כל מה שביקשתם כאן – פרופ' נחמן אש נענה לו והוא גם אמר שהוא יישב איתכם וגם ישב איתכם, ואנחנו שמחים להיות השולחן העגול שמפגיש בין כולם.

עידית סילמן: בסוף המשרד מתעסק בהרבה מאוד עניינים ולא תמיד רואים את כל מה שעולה כצרכים מהשטח.

עידית סילמן: גם אני לא הכרתי את הנושא שלכם עד שלא הגעתם והצגתם אותו.

עידית סילמן: אבל בסך הכול יש רצון וגם יש רצון לבוא ולהציג את זה פה בוועדת הבריאות.

שימי אסולין: תודה רבה.

אור אלדר: רציתי גם לציין שבימים אלה אנחנו גם מתחילים לעבוד על הצעת חוק שמסדירה נושאים שקשורים לקרינה רפואית.

אור אלדר: במסגרת הזאת אנחנו אמורים להוציא בימים או בשבועות הקרובים פנייה לציבור לבוא ולחוות דעתו על התהליך שקיים היום.

עידית סילמן: מצוין.

עידית סילמן: שימי, יותר טוב מזה לא יכולתם לבקש.

שימי אסולין: יש לנו המון טענות בנושא אבל זה בסדר, אנחנו לא נחזור עליהן אחרי כל הוועדות שהיינו בהן פה.

שימי אסולין: אני לא חושב שיש עוד מקום לחזור על הדברים.

עידית סילמן: אני חייבת לציין ולומר שלבד מהעובדה שהגבלה של האוצר הוסרה לא נעשה שום שינוי ושום דבר בתוך התהליך הזה.

עידית סילמן: אם התהליך הזה היה בעייתי לפני כן – אנחנו ישבנו פה שנה שלמה ויכולתם לפנות אלינו.

עידית סילמן: אז תמיד אפשר לפנות אלינו וגם לא משנה באיזה מיקום או מקום נהיה.

עידית סילמן: מי שאוהב בריאות אוהב את זה באמת ויעזור לך בלי קשר.

שימי אסולין: לצערי, לא הודיעו לנו על הוועדות האלה.

שימי אסולין: אנחנו פשוט נכנסנו לזה ממצב שזה הגיע לידינו אבל לא היינו מעורבים ואף אחד גם לא פנה אלינו.

שימי אסולין: אז זה נעשה בצורה לא הכי-הכי, בעיניי.

עידית סילמן: הכול פה מפורסם לכולם.

אלינה ברדץ' יאלוב: כשיש הגבלה זה לא טוב, כשמסירים את ההגבלה זה שוב לא טוב.

אלינה ברדץ' יאלוב: מה לעשות – אי אפשר גם וגם.

אלינה ברדץ' יאלוב: לפחות אנחנו יודעים ששני הכיוונים לא טובים.

עידית סילמן: מי ביקש לדבר?

עידית סילמן: פרופ' אילן שלף מאיגוד הרדיולוגים, בבקשה, בזום.

אילן שלף: שלום לכולם.

אילן שלף: תודה רבה על זכות הדיבור.

אילן שלף: זה באמת תהליך מאוד חשוב לאיגוד הרדיולוגים ואני מברך על הוספת המכשירים.

אילן שלף: אבל חייבים לשלב עם זה תוספת כוח האדם.

אילן שלף: בדיוק מה שאמרתם על הפערים בין הפריפריה למרכז זה תהליך שלא התחיל היום.

אילן שלף: הוא גרם לכך שבמשך שנים כמו שיש פחות מכשירים יש גם פחות מומחים בתחומים השונים.

אילן שלף: כבר היום יש חוסר כללי ברדיולוגים ואנחנו נוסיף מכשירים אבל לא יהיה מי שיפענח את הבדיקות.

אילן שלף: אז צריך לדאוג שבמקביל לתהליך הסופר מבורך של תוספת המכשירים תהיה גם תוספת של כוח אדם גם שיבצע בדיקות וגם שיפענח אותן.

אילן שלף: למשל, במרחב שבין ברזילי לסורוקה כוח האדם שיפעיל את המכשירים האלה, ברור מאיפה הוא יגיע, וכוח האדם הזה כבר היום מצומצם.

עידית סילמן: סליחה, אילן, אני מבינה.

עידית סילמן: זה לא הדיון כאן.

עידית סילמן: אנחנו פשוט בסיום של סדרת דיונים בתחום של אישור כמות מכשירים.

עידית סילמן: דיברנו על זה בדיונים קודמים, וכרגע אנחנו מבקשים לא לחזור על דברים שלא תלויים כרגע באישור כמות המכשירים הנוכחיים שנדונים בדיון הזה.

עידית סילמן: זה שצריך לדאוג – צריך לדאוג לתקנים בפסיכיאטריה, צריך לדאוג לתקנים ברדיולוגיה, בפתולוגיה – יש לנו המון עולמות תוכן חסרים.

עידית סילמן: ואתה צודק, גם אם מביאים מכשירים צריך לדאוג לזה בהלימה.

עידית סילמן: מה לעשות שכרגע זה לא האירוע.

עידית סילמן: כעת בדיון שהוא דקה לפני פיזור הכנסת אני לא אוכל לדאוג לזה עכשיו בשלב הזה.

עידית סילמן: אני אוכל לדאוג להרבה דברים אחרים – לזה ספציפית יהיה קצת יותר קשה.

עידית סילמן: נשמח לעמוד בקשר על זה מולך ולדאוג לזה בשאר הימים שנמשיך אחר כך.

עידית סילמן: אנחנו נמשיך לעבוד גם אם הכנסת מתפזרת.

עידית סילמן: אבל נכון לדיון הזה אנחנו בדקות לפני המליאה וצריכים להיות מאוד מדויקים.

אילן שלף: זה קשור לאופטימיזציה של התהליך שאתם עושים.

עידית סילמן: אני לא אמרתי שלא.

עידית סילמן: הרבה חשוב לאופטימיזציה אבל כרגע לא נוכל לפתור את הבעיה הזאת.

עידית סילמן: זה לא חשוב, זה קריטי לאופטימיזציה של התהליך הזה וגם עשינו דיונים ספציפיים מיוחדים על הנושא הזה.

עידית סילמן: השר נמצא בזום?

ניצן הורוביץ: השר נמצא בזום.

עידית סילמן: השר ניצן הורוביץ, ברוך הבא לוועדה, גם בזום.

ניצן הורוביץ: שלום, יושבת הראש.

ניצן הורוביץ: אני שמח להיות איתכם.

ניצן הורוביץ: אני רוצה להודות לך, עידית, על המאמץ הגדול שאת מקדישה לנושא הזה.

ניצן הורוביץ: אני יודע שזה בדמך, את עושה את זה מתוך אכפתיות, ואני ומשרד הבריאות מאוד מעריכים את זה.

ניצן הורוביץ: זה מראה שיש לנו דברים שהם מעבר לפוליטיקה ומעבר למפלגות – זאת טובת החברה הישראלית.

ניצן הורוביץ: ופה התוספת היא משמעותית וגדולה והיא נטו לטובת החברה הישראלית, וזה ממש חשוב.

ניצן הורוביץ: אני רוצה להודות גם לשני חברים מהאופוזיציה: חבר הכנסת אופיר כץ שמשקיע בזה וגם בא אליי בכל מיני עניינים שקשורים לזה, ובאמת עושה את זה מהלב.

ניצן הורוביץ: כל הכבוד; וגם לחבר הכנסת גפני שגם הוא היה מעורב.

ניצן הורוביץ: צריך להגיד תודה גם לו.

ניצן הורוביץ: אם זה היה תלוי רק בנו היו יותר מכשירים.

ניצן הורוביץ: המגבלה הרגולטורית של הכמות היא מגבלה של תקציבית של האוצר כדי לא להגדיל את ההוצאה על בריאות עוד יותר.

ניצן הורוביץ: לדעתי – זאת עמדתי, ואני אמרתי את זה לא מעט לוועדה, שההוצאה על בריאות בישראל צריכה להיות יותר גבוהה; לא רק בנושא הזה של מכשירים אלא גם בתחומים אחרים.

ניצן הורוביץ: אבל הגענו להסכם מסוים עם האוצר, זה לא היה פשוט.

ניצן הורוביץ: אנחנו לחצנו ליותר והם לפחות.

ניצן הורוביץ: התפשרנו, וזה ההסכם שלפניכם, ולדעתי, הוא הסכם טוב מאוד.

ניצן הורוביץ: להגיד שזה מספיק וזה פותר את הבעיה – לא ממש.

ניצן הורוביץ: אבל זה צעד בדרך.

ניצן הורוביץ: כמובן, יש בעיית כוח אדם, יש פערים בפריפריה.

ניצן הורוביץ: אני שמעתי גם את אופיר וגם אחרים, ואני מבטיח לכם, היות שהעניין יהיה בסמכותי, לדאוג לזה שהעניין הזה מול הפריפריה ייפתר.

ניצן הורוביץ: אני אומר את זה כאן בפני הוועדה, ואני אפעל כדי שזה יהיה המצב כי זאת גם השקפת עולמי.

ניצן הורוביץ: עידית, אני מאוד מודה לך, אני מבין את המגבלות ואת הלחץ היום.

ניצן הורוביץ: אבל מכיוון שזה כל כך חשוב לכולנו אנחנו עושים את זה.

ניצן הורוביץ: כל הכבוד לוועדת הבריאות וכמובן למשרד הבריאות, לד"ר לוקסנבורג והצוות, ללשכה המשפטית, על כל המאמץ בחודשים האחרונים.

ניצן הורוביץ: גם תודה למשרד האוצר, לאגף התקציבים ולשאר השותפים שלנו במהלך הזה.

עידית סילמן: תודה רבה.

עידית סילמן: אנחנו נסכם ונגיד את הדברים האלה רגע לפני פיזור הכנסת.

עידית סילמן: צריך לומר גם בגאווה גדולה על העשייה של הוועדה הזאת וגם בהתרגשות עצומה כי זאת בשורה לאזרחי מדינת ישראל.

אופיר כץ: תבקשי 10 דקות כי גם חברי הכנסת ירצו להגיד משהו.

עידית סילמן: תוך כדי הישיבה אמרו לנו שצריך לסיים ב-15:10.

עידית סילמן: אם מודיעים על פתיחת מליאה כשיודעים שאנחנו בדיון שהם אישרו אותו אז "המתחיל במצווה אומרים לו גמור".

עידית סילמן: ועדת הבריאות מאשרת פה בשורה משמעותית והיסטורית למדינת ישראל של תוספת של 28 מכשירים מיוחדים ניתוחיים במיקוד לפריפריה.

עידית סילמן: ביניהם מכשירי MRI, CT, רובוטים ניתוחיים ותאי לחץ שישפרו באופן משמעותי את הנגישות לבריאות בפריפריה ויביאו לקיצור תורים ולנגישות לבדיקות רפואיות בכל הארץ.

עידית סילמן: מדובר בגידול של עשרות אחוזים מהמכשירים הקיימים היום.

עידית סילמן: מדובר על 13 מכשירי CT, תשעה מכשירי MRI, שני רובוטים לניתוחים מורכבים וארבעה תאי לחץ.

עידית סילמן: בפעם הראשונה שזכינו לייסד פה ועדת בריאות הצלחנו גם להביא לקידום משמעותי בתחום הזה.

עידית סילמן: צריך לומר שבלחץ ובעבודה משמעותית של משרדי האוצר והבריאות בשיתוף פעולה הצלחנו לשים עוגנים במקומות הבאים: באילת – CT ו-MRI, בנתיבות – CT ו-MRI, באריאל – CT ו-MRI וגם מכשירים לפריפריה בצפון ובדרום ותוספת של עוד שני מכשירים לקהילה שנתנו אז בחוק התקציב וההסדרים לשירותי בריאות כללית ולמכבי.

עידית סילמן: כן, בתעדוף הפריפריה יהיו גם תאי לחץ לבתי חולים שיש בו פחות מ-900 מיטות.

עידית סילמן: בזה אנחנו נאפשר לא רק לבית חולים-על לקבל את זה.

עידית סילמן: אני רוצה להגיד משהו מתוק שסוגר את כל ההצלחות של ועדת הבריאות; כי חברי ועדת הבריאות נלחמו יחד איתי מדי שבוע על עולם בריאות הנפש שהבנו את המצוקה המשמעותית.

עידית סילמן: אני רוצה להגיד שהם עמלו כאן רבות.

עידית סילמן: אנחנו יודעים שיש צורך בחיזוק דרמטי בעולם הזה של כל מערך בריאות הנפש, במיוחד לאור זה שהייתה אמורה לצאת תכנית ממשלתית לחיזוק על סך 900 מיליון שקלים שלא הגיעה.

עידית סילמן: אבל ממשלה שניסתה לקדם ולמרות התכנית שטרם יצאה, אנחנו שמחים לבשר יחד שהצלחנו כל חברי הוועדה יחד איתי ויחד עם משרד האוצר להביא תוספת של 10-8 מתמחים בתחום הפסיכיאטריה של הילד והמתבגר שייתנו מענה לשדה שהיה בחסר.

עידית סילמן: בזה אנחנו דואגים לטיפול מידי במגפת בריאות הנפש שלאחר הקורונה – גם לתוספת מכשירים וגם לזה.

עידית סילמן: כל מי שמכשיר את עולם הפסיכיאטריה העתידי זאת בשורה חשובה בעבורו.

עידית סילמן: אנחנו רוצים להודות לכל חברי הכנסת שנמצאים כאן:

עידית סילמן: עלי סלאלחה, טטיאנה מזרסקי, אלינה ברדץ' יאלוב ואופיר כץ.

עידית סילמן: נצביע ואז – דברים שלכם.

עידית סילמן: אנחנו מאשרים את תקנות המכשירים.

עידית סילמן: מי בעד?

אופיר כץ: למרות שאני לא חבר.

עידית סילמן: אתה חבר לצורך ההצבעה לגמרי.

עידית סילמן: ההצבעה אושרה.

עידית סילמן: בעד- רוב, אין מתנגדים, אין נמנעים.

עידית סילמן: תודה רבה לשר הבריאות ניצן הורוביץ ולשר האוצר.

עידית סילמן: שנזכה להמשיך לעשות טוב למען אזרחי מדינת ישראל.

עידית סילמן: בבקשה, לסיכום, חבר הכנסת אופיר כץ.

קריאה: - - -

אופיר כץ: לכל חבר כנסת יש משפט אחד ואנחנו מסיימים.

עידית סילמן: אני עוד לא נעלתי את הישיבה.

עידית סילמן: אפשר להגיד, בבקשה.

אופיר כץ: אני רוצה להגיד לחברי הכנסת שהיו פה בכל הדיונים רגע לפני שאנחנו הולכים להתקוטטויות הפוליטיות שלנו, תודה על עבודה משותפת וחשובה כדי לשפר את איכות חיי תושבי הפריפריה.

אופיר כץ: זה לא בדיוק כמו שרצינו אבל יש פה שינוי מגמה, ואולי הצלחנו להביא לשיתוף תפיסה של משרד הבריאות שהפריפריה הם אזרחים שווים ואנחנו לא יכולים לקבל מציאות שבה הם יקבלו שירות רפואי פחות טוב.

אופיר כץ: יש הרבה תחומים ועכשיו אנחנו בעניין המכשור הרפואי, וצריך לעשות הכול כדי לצמצם את הפערים האלה.

אופיר כץ: זה לא משהו שנותנים מעבר, זה משהו שמגיע לפריפריה ויש בו מחסור כרגע.

עידית סילמן: לא נעלנו.

עידית סילמן: יש אישור להמשיך כמה דקות.

עידית סילמן: גם הצבענו דקה לפני כן, וזה נחשב לפרוטוקול.

עידית סילמן: הכול מעולה.

עידית סילמן: יש מכשירים למדינת ישראל.

אופיר כץ: תושבי הפריפריה זכאים וצריכים לקבל שירות לא פחות טוב מתושבי המרכז.

אופיר כץ: תושב דימונה צריך לקבל תור ל-MRI כמו שמתקשר תושב תל-אביב ומקבל ולא לקבל כעבור שישה חודשים ולא שמונה חודשים.

אופיר כץ: אנחנו צריכים לעשות הכול לראות איך אנחנו מנגישים את המכשור הרפואי לאזרחים בפריפריה.

אופיר כץ: אני שמח ומברך על כך שיש פה שינוי.

אופיר כץ: יש פה גם הבטחה של השר וגם של הצוות המקצועי בראשות אסנת שהפערים האלה יצומצמו ויגיעו לאפס גם ב-MRI וגם ב-CT.

אופיר כץ: אני שמח גם לגבי תא הלחץ שהצלחנו להביא לכך שיהיה גם אחד בצפון.

אופיר כץ: לסיום אני רוצה להודות לשר הבריאות שהביע נכונות והקשבה והתייחס לדברים שהעלינו פה וגם להודות לך, עידית, שדחפת ולא עזבת את זה לרגע ולא ויתרת.

אופיר כץ: הרבה בזכותך נראה את המכשירים האלה בפריפריה.

ניצן הורוביץ: רק מילה אחת, עידית: אני גם רוצה להודות לידידי חבר הכנסת עלי סלאלחה, איש הגליל, שמשקיע בזה ימים כלילות; לטטיאנה שגם היא מהגליל, כמדומני; ולאלינה ברדץ' יאלוב.

ניצן הורוביץ: יש פה גם חיבור פוליטי, גם בין-מפלגתי וגם בין-אזורי.

ניצן הורוביץ: כל הכבוד לכם.

ניצן הורוביץ: זה דבר חשוב מאוד.

עידית סילמן: זה דבר חשוב, זאת בשורה אדירה.

עידית סילמן: משפט שלך, טטיאנה, בבקשה.

טטיאנה (טניה) מזרסקי: תודה לכל השותפים.

טטיאנה (טניה) מזרסקי: אני רוצה להודות גם לד"ר אסנת לוקסנבורג על הקשבה ועל התחשבות בתושבי הפריפריה.

טטיאנה (טניה) מזרסקי: זה הבייבי שלך והתחום שלך.

טטיאנה (טניה) מזרסקי: תודה רבה על עבודה מקצועית ועל הגישה המקצועית שלך; תודה רבה ליושבת-ראש הוועדה שהובלת.

טטיאנה (טניה) מזרסקי: היו פיצוצים והיו ויכוחים - -

עידית סילמן: פיצוצים לטובה.

טטיאנה (טניה) מזרסקי: לטובה, כן.

טטיאנה (טניה) מזרסקי: אנחנו השגנו, והוועדה השיגה, ומי שמרוויח מזה זה אזרחי מדינת ישראל, תושבי הפריפריה.

טטיאנה (טניה) מזרסקי: תודה לאופיר כץ.

טטיאנה (טניה) מזרסקי: אנחנו מדברים הרבה ועוד לפני שהגעתי לכנסת אתה כבר פעלת לצמצום הפערים בין הפריפריה למרכז בתחום הבריאות.

טטיאנה (טניה) מזרסקי: תודה לכל השותפים.

טטיאנה (טניה) מזרסקי: כבוד השר, תודה רבה לך.

טטיאנה (טניה) מזרסקי: בהצלחה גם בהמשך לכולנו.

עידית סילמן: תודה רבה.

עידית סילמן: אלינה, בבקשה.

אלינה ברדץ' יאלוב: מילת תודה אחת.

אלינה ברדץ' יאלוב: אני רוצה להודות גם לוועדה, גם ליושבת-ראש הוועדה, גם לשר הבריאות ניצן הורוביץ וגם לשר האוצר אביגדור ליברמן על כך שיש לנו היום 28 מכשירים נוספים.

אלינה ברדץ' יאלוב: זה מאוד חשוב.

אלינה ברדץ' יאלוב: כתושבת אשדוד הנושא של הפריפריה מאוד קרוב ללבי.

אלינה ברדץ' יאלוב: אבל כאן אנחנו תומכים גם בפריפריה וגם במרכז הארץ שגם שם יש עדיין לא מעט בעיות למרות ששמנו דגש על אזורים שבהם יש קצת יותר בעיות.

אלינה ברדץ' יאלוב: תודה רבה לכולם, גם למשרד הבריאות וגם למשרד האוצר שעבדו מאוד קשה על הדבר הזה.

אלינה ברדץ' יאלוב: תודה.

עלי סלאלחה: חברים, 28 מכשירים הם ברכה גדולה מאוד למדינת ישראל ובמיוחד לפריפריה הצפונית והדרומית שמשרתים את כלל אוכלוסיית מדינת ישראל – ערבים, יהודים ובמיוחד האוכלוסייה המוחלשת.

עלי סלאלחה: אני רוצה להודות מפה לשר הבריאות שעשה רבות בשביל הפריפריה וגם בשביל כלל מערכת הבריאות במדינת ישראל.

עלי סלאלחה: מה שנעשה בשנה הזאת הוא אדיר ונכון, ואני מקווה שנמשיך את זה בממשלה הבאה.

עלי סלאלחה: נשאר לי להודות לשר הבריאות, לעידית, לאורית וגם ליעל, וכמובן לנציגי משרד הבריאות ומשרד האוצר שהגיעו לכאן.

עלי סלאלחה: התווכחנו, וזה דבר טוב.

עלי סלאלחה: וכמובן, לשתי החברות שלי, חברות ועדת הבריאות: טטיאנה ואלינה.

עלי סלאלחה: אני ראיתי אותן כל הזמן פה ועשינו לשם שמים לטובת כלל הציבור שלנו במדינת ישראל.

עלי סלאלחה: שלא נראה הרבה חולים, שיהיו יותר בריאים – עוד יותר טוב.

עלי סלאלחה: תודה רבה לכם.

עידית סילמן: אמן.

עידית סילמן: תודה רבה.

עידית סילמן: בזה אנחנו סוגרים.

עידית סילמן: תודה רבה, אסנת לוקסנבורג ולצוות המקצועי.

אסנת לוקסנבורג: תודה רבה לכם.

אסנת לוקסנבורג: אנחנו נעשה את כל העבודה המקצועית שתהיו גאים בנו.